เม็กซิโกวุ่น! เกิดแผ่นดินไหวระดับ 8.0 เตือนเฝ้าระวังสึนามิ 8 ประเทศ
เม็กซิโกวุ่น! เกิดแผ่นดินไหวระดับ 8.0 แมกนิจูดทางใต้ของเม็กซิโก ชาวเมืองตื่นตระหนก วิ่งหนีออกมารวมตัวบริเวณท้องถนน-ทางการออกเตือนภัยคลื่นยักษ์สึนามิ 8 ประเทศ
8 ก.ย. 2560

ผู้สื่อข่าวรายงานว่า วันนี้ (8 ก.ย.60) สำนักงานสำรวจธรณีวิทยาสหรัฐ (ยูเอสจีเอส) รายงานเกิดการแผ่นดินไหวรุนแรง 8.0 แมกนิจูด เมื่อเวลา 23.49 น. ตามเวลาท้องถิ่นของกรุงเม็กซิโกซิตี บริเวณชายฝั่งทางตอนใต้ของประเทศเม็กซิโก
โดยแรงสั่นสะเทือนรับรู้ได้ถึงอาคารสูงในกรุงเม็กซิโกซิตี้ เมืองหลวงของเม็กซิโก ทำให้ชาวเม็กซิโกที่อาศัยอยู่ในเมืองหลวงตื่นตระหนก วิ่งออกมานอกอาคารมารวมตัวกันอยู่บริเวณท้องถนน โดยจุดศูนย์กลางของแรงสั่นสะเทือนอยู่ลึกลงไปใต้ทะเลประมาณ 33 กิโลเมตร ห่างจากเมืองปีจีเจียปัน ในรัฐเชียปัส ลงไปทางตะวันตกเฉียงใต้ประมาณ 123 กิโลเมตร
ด้านศูนย์เตือนภัยสึนามิในมหาสมุทรแปซิฟิก (พีทีดับเบิลยูซี) ของสหรัฐ ประกาศเตือนภัยและเฝ้าระวังการเกิดสึนามิตลอดแนวชายฝั่งของเม็กซิโก กัวเตมาลา เอลซัลวาดอร์ คอสตาริกา นิการากัว ปานามา ฮอนดูรัส และเอกวาดอร์ เป็นเวลาอย่างน้อย 3 ชั่วโมง
ขณะที่มีรายงานด้วยว่าแรงสั่นสะเทือนในครั้งนี้สามารถรับรู้ได้ไกลถึงกรุงเม็กซิโกซิตี สร้างความแตกตื่นอย่างหนักให้แก่ประชาชน จนพากันหลบหนีออกมารวมตัวกันอยู่ด้านนอกอาคารที่พัก และพื้นที่บางส่วนของรัฐเทกซัสซึ่งอยู่ทางตอนใต้ของสหรัฐสามารถสัมผัสแรงสั่นสะเทือนจากแผ่นดินไหวครั้งนี้ได้เช่นกันหลังเกิดแผ่นดินไหว
ทั้งนี้ มีคำเตือนสึนามิที่อาจเกิดขึ้นบริเวณชายฝั่งของประเทศเม็กซิโก, กัวเตมาลา, เอลซัลวาดอร์, คอสตาริกา, นิการากัว, ปานามา, ฮอนดูรัส และเอกวาดอร์